Il-Prim Ministru Joseph Muscat fetaħ uffiċċjalment il-passaġġi l-iktar importanti fl-istorja ta’ Malta u l-poplu tagħha li huma ddokumentati b’wirja ta’ tifkiriet uniċi li qed tittella fil-mużew tal-arkeoloġija fl-okkażżjoni taċ-ċelebrazzjonijiet tal-anniversarji nazzjonali li ser jitfakkru din is-sena. Mitt oġġett qed jirrapreżentaw mumenti partikulari fil-mixja storika tal-pajjiż li fil-wirja tibda bil-formazzjoni ġeoloġika, ‘il fuq 30 miljun sena ilu u tasal sal-2004 meta Malta ssieħbet fl-Unjoni Ewropea. L-oġġetti għall-wiri jagħmlu parti mill-kollezzjoni nazzjonali ta’ Heritage Malta, oħrajn gew mislufin mill-Bank Ċentrali; l-Uffiċċju tal-Prim Ministru; l-uffiċċju tal-ispeaker; il-Bibjoteka Nazzjonali u mill-Universita’ ta’ Malta. Il-viżitaturi se jiltaqgħu’ wiċċ imb’wiċċ mal-istorja permezz ta’ pitturi; fdalijiet arkitettoniċi; muniti tad-deheb; dokumenti u diversi oġġetti oħra li uħud minnhom huma esebiti għall-ewwel darba. Il-kuratur ewlieni ta’ Heritage Malta Godwin Vella qal li iktar milli għall-valur jew għas-sbuħija tagħhom, il-mitt oġġett għall-wiri jirrapreżentaw bl-aħjar mod l-istorja ta’ Malta. Il-wirja se tibqa’ miftuħa sal-aħħar ta’ Jannar tas-sena d-dieħla. Kif jagħdu l-100 oġġett, il-viżitatur se jidħol f’wirja oħra ddedikata għal anniversarju li l-pajjiż qed ifakkar din is-sena. L-ewwel wirja se tkun dedikata lil Jum il-Ħelsien.